Man in hof ná hy hom as advokaat voordoenGideon Adams. ŉ 35-jarige man is in hegtenis geneem ná hy hom voorgedoen het as advokaat. Kapt. Sergio Kock, woordvoerder van die polisie, het gesê Gideon Adams word aangekla van voordoening as regsverteenwoordiger asook bedrog. “Hy het duisende rande by ‘kliënte’ geneem ter betaling vir sy ‘dienste’ as advokaat,” het Kock gesê. Adams is Maandag by sy huis in Prieska in hegtenis geneem. “Die polisie het ook beslag gelê op bewyse van betalings en verskeie dokumente wat hom met die aanklagte verbind.” Adams het Dinsdag vlugtig in die Douglas-landdroshof verskyn. Die saak is uitgestel tot 30 November wanneer Adams aansoek sal doen om borgtog. Die polisie het enigiemand wat moontlik ŉ slagoffer van Adams was, versoek om sers. Calvin Botha by 082 301 9978 te bel.